cometadata/datacite-titles-descriptions-related-identifiers huggingface dataset:
DOI: 10.14457/cu.the.2015.577
title: การหาแผ่นแบบเฉลี่ยสำหรับการจำแนกประเภทข้อมูลอนุกรมเวลาที่รวดเร็วและแม่นยำ

description: ข้อมูลอนุกรมเวลาเป็นข้อมูลที่น่าสนใจในการทำเหมืองข้อมูลอันเนื่องจากข้อมูลมีลำดับอย่างชัดเจนในตัวเอง การจำแนกประเภทข้อมูลอนุกรมเวลาเป็นวิธีการหนึ่งของการทำเหมืองข้อมูลอนุกรมเวลาที่ใช้อย่างแพร่หลายในหลากหลายสาขาวิชา เช่น สาขาการแพทย์ สาขาการเงิน หรือด้านอุตสาหกรรม งานวิจัยมากมายจึงได้เกิดขึ้นเพื่อพัฒนาการจำแนกประเภทข้อมูลอนุกรมเวลาให้มีความถูกต้องแม่นยำมากยิ่งขึ้น วิธีการหนึ่งที่ได้รับความนิยมและสามารถจำแนกประเภทได้ความแม่นยำสูงคือ การจำแนกประเภทข้อมูลแบบเพื่อนบ้านใกล้สุดลำดับที่ 1 โดยใช้การวัดระยะทางแบบไดนามิกไทม์วอร์ปปิง วิธีการนี้เป็นการเปรียบเทียบระยะทางข้อมูลเรียนรู้กับข้อมูลสอบถาม เพื่อกำหนดคลาสให้กับข้อมูลสอบถาม อย่างไรก็ตามการคำนวณระยะทางแบบไดนามิกไทม์วอร์ปปิงใช้เวลาสูงดังนั้นหากข้อมูลมีจำนวนมากจะทำให้เกิดข้อจำกัดในการทำงาน จากข้อจำกัดที่เกิดขึ้นทำให้มีงานวิจัยเกี่ยวกับการลดเวลาที่ใช้ในการคำนวณโดยลดจำนวนข้อมูลเรียนรู้ที่ใช้ในการวิเคราะห์ลง วิธีหนึ่งที่น่าสนใจคือการสร้างแผ่นแบบเฉลี่ยขึ้นเพื่อเป็นตัวแทนข้อมูลเรียนรู้ ส่งผลให้ลดข้อมูลเรียนรู้ที่ใช้ในการวิเคราะห์ลงได้มาก อย่างไรก็ตามแผ่นแบบเฉลี่ยเพียงแผ่นแบบเดียวต่อคลาสไม่เพียงพอต่อการได้ความแม่นยำสูง จึงมีงานวิจัยที่ใช้การจัดกลุ่มข้อมูลเข้ามาช่วยในการแยกข้อมูลในคลาสออกเป็นกลุ่มย่อยแล้วทำการสร้างแผ่นแบบหลายแผ่นแบบต่อหนึ่งคลาส แต่ทว่าการจัดกลุ่มข้อมูลเพื่อแยกข้อมูลออกเป็นกลุ่มย่อยนั้นมีความยากในการปรับค่าตัวแปรให้เหมาะสม และใช้เวลาในการจัดกลุ่มสูงเพื่อให้ได้ความแม่นยำที่สูง งานวิจัยนี้จึงมีแนวคิดที่จะนำเสนอวิธีการสร้างแผ่นแบบเฉลี่ยที่ปรับปรุงการจัดกลุ่มข้อมูลนั้นให้เหลือเพียงค่าตัวแปรเดียวที่ปรับได้ง่ายและใช้เวลาในการจัดกลุ่มน้อยลง ซึ่งจากผลการทดลองวิธีการที่นำเสนอสามารถลดเวลาที่ใช้ในการจัดกลุ่มข้อมูลก่อนสร้างแผ่นแบบลงได้มากเปรียบเทียบกับวิธีการล่าสุดในปัจจุบัน และยังคงความแม่นยำในการจำแนกประเภทข้อมูลไว้ได้
DOI: 10.14457/cu.the.2015.578
title: ผลกระทบจากมุมการมองเห็นและอัตราเร็วในการพิมพ์ต่อกระดูกสันหลังของผู้ใช้งานคอมพิวเตอร์

description: การจัดสถานีการทำงานที่ไม่ถูกหลักการยศาสตร์นั้นเป็นสาเหตุของโรคออฟฟิศซินโดรม โดยเฉพาะขนาดของโต๊ะและเก้าอี้ของสถานีการทำงานที่ส่งผลต่ออาการเจ็บป่วยของร่างกายส่วนบน ตามมาตราฐาน ISO9241(1998) ค่ามุมการมองเห็นที่แนะนำควรอยู่ในช่วง 16-24 MOA อย่างไรก็ตามท่านั่งที่ไม่ถูกหลักการยศาสตร์ไม่ได้มีสาเหตุจากการจัดสถานีการทำงานที่ไม่เหมาะสมเพียงอย่างเดียวแต่ยังมีสาเหตุจากขนาดของตัวอักษรบนจอแสดงผล เพื่อรักษามุมการมองเห็นให้เหมาะสมเมื่อขนาดของตัวอักษรขนาดเล็กจะทำให้ต้องปรับระยะการมองให้ใกล้ขึ้นด้วยการโน้มร่างกายส่วนบนไปข้างหน้าในขณะใช้งานคอมพิวเตอร์ การโน้มร่างกายส่วนบนไปข้างหน้าด้วยระยะเวลานานอาจส่งผลต่อการปวดร่างกายส่วนบนได้แก่ คอและหลัง เป็นต้น นอกจากนั้นการควบคุมอัตราเร็วในพิมพ์ก็มีผลต่อท่านั่งเนื่องจากการโน้มร่างกายส่วนบนไปข้างหน้ามากกว่าการไม่ควบคุมอัตราเร็วในพิมพ์ ดังนั้นงานวิจัยนี้จึงศึกษาผลกระทบจากการมุมการมองเห็นและอัตราเร็วในการพิมพ์ต่อกระดูกสันหลัง โดยมีนักศึกษาในมหาวิทยาลัยเข้าร่วมทำการทดสอบจำนวน 40 คนด้วยขนาดตัวอักษร 3 ขนาด คือ 11, 17 และ 23 MOA ภายใต้การควบคุมแสงสว่างห้อง 400 ลักซ์ จากนั้นให้ผู้เข้าร่วมการทดลองพิมพ์ตัวอักษรแบบควบคุมอัตราเร็วในการพิมพ์และไม่ควบคุมอัตราเร็วในการพิมพ์เพื่อหาผลกระทบต่อท่าทางของร่างกายส่วนบน โดยทำการพิมพ์แบบการสุ่มกลุ่มคำภาษาอังกฤษเป็นเวลา 5 นาทีผลของมุมของหลัง คอและศีรษะจะถูกบันทึกในระนาบข้างผ่านระบบ OPTITRACK และกล้องวิดีโอจำนวน 12 ตัว ผลการทดลองแสดงให้เห็นว่าขนาดของตัวอักษรและอัตราเร็วในการพิมพ์นั้นส่งผลอย่างเห็นได้ชัดต่อท่าทางร่างกายส่วนบน โดยมีการเปลี่ยนแปลงมุมของ หลัง คอ และศีรษะ เนื่องจากพฤติกรรมของผู้เข้าร่วมทดลองในการโน้มไปข้างหน้าเพื่อให้ได้มุมการมองเห็นที่เหมาะสมและการพิมพ์แบบควบคุมอัตราเร็วในการพิมพ์เกิดการเปลี่ยนแปลงมุมของ หลัง คอ และศีรษะมากกว่าแบบไม่ควบคุมอัตราเร็วในการพิมพ์ เนื่องจากเปลี่ยนแปลงมุมหลัง คอและศีรษะจะทำให้เกิดการเปลี่ยนแปลงโมเมนต์ที่บริเวณคอ (C7) และเอว (L5S1) ทำให้เกิดอาการปวดคอและหลังซึ่งเป็นสาเหตุหลักของการเกิดโรคออฟฟิศซินโดรม ดังนั้นมุมการมองเห็นแนะนำคือ 17-23 MOA ในห้องที่แสงสว่าง 400 ลักซ์ มากไปกว่านั้นไม่แนะนำให้ทำงานในสภาวะควบคุมอัตราเร็วในการพิมพ์
DOI: 10.14457/cu.the.2015.579
title: การทดสอบความน่าเชื่อถือสำหรับกระแสกระบวนการด้วยการวิเคราะห์ต้นไม้ความผิดพลาด

description: ความน่าเชื่อถือซอฟต์แวร์เป็นมิติหนึ่งของคุณภาพซอฟต์แวร์ การทดสอบความน่าเชื่อถือมีแนวโน้มสามารถตรวจพบความล้มเหลวส่วนมากที่จะเกิดขึ้นได้แต่เนิ่นๆก่อนการดำเนินงานจริง การวิเคราะห์ต้นไม้ความผิดพลาด (เอฟทีเอ) เป็นเทคนิคหนึ่งที่ถูกใช้อย่างแพร่หลายสำหรับการประเมินความปลอดภัยและความน่าเชื่อถือ ในทางทฤษฎี การวิเคราะห์ต้นไม้ความผิดพลาดจะสร้างแผนภาพสองอย่าง คือ แผนภาพต้นไม้ความสำเร็จ (เอสทีดี) และแผนภาพต้นไม้ความผิดพลาด (เอฟทีดี) โดยทั่วไป ก่อนที่จะประยุกต์ใช้เอฟทีเอ วิธีต้นไม้การจำแนกแบบมีเงื่อนไขจะถูกใช้สำหรับระบุเส้นทางที่ถูกต้อง และไม่ถูกต้อง เพื่อใช้สร้างกรณีทดสอบการทำงานและกรณีทดสอบความน่าเชื่อถือตามลำดับ ในงานวิจัยนี้ ตัวสร้างกรณีทดสอบ เจเอฟทีเอ ถูกพัฒนาขึ้นด้วยหลักการออกแบบสถาปัตยกรรมแบบโมเดล วิว คอนโทรลเลอร์ (เอ็มวีซี) และพัฒนาด้วยภาษาจาวา โดยใช้ไลบรารีเจกราฟเอกซ์ เพื่อช่วยการแสดงผลลัพธ์แผนภาพต้นไม้การจำแนกแบบมีเงื่อนไข ประกอบด้วย ต้นไม้ความสำเร็จ และต้นไม้ความผิดพลาด ทั้งนี้ ระบบที่พัฒนาขึ้นทำงานโดยรับข้อมูลนำเข้าเป็นแผนภาพกิจกรรมยูเอ็มแอลในรูปแบบเอกซ์เอ็มไอที่ได้มาจากปลั๊กอินอีคลิปส์ ปาปิรุส มาร์ส ร่วมกับการกำหนดเส้นทางที่ระบบสามารถทำงานได้อย่างถูกต้อง ซึ่งเป็นข้อมูลนำเข้าจากผู้ใช้ จากนั้น แผนภาพต้นไม้การจำแนกแบบมีเงื่อนไข แผนภาพต้นไม้ความสำเร็จ และแผนภาพต้นไม้ความผิดพลาด จะถูกสร้างเป็นผลลัพธ์จากการประมวลผล ระบบที่พัฒนาขึ้นในงานนี้จะช่วยลดต้นทุนค่าใช้จ่ายและความผิดพลาดของมนุษย์ในการสร้างกรณีทดสอบ
DOI: 10.14457/cu.the.2015.580
title: การแปลงแผนภาพยูเอ็มแอลเป็นจาวา

description: แนวทางการสร้างโค้ดบนพื้นฐานแบบจำลองเชิงวัตถุมีสองประเภท ได้แก่ เชิงโครงสร้าง และเชิงพฤติกรรม แนวทางเชิงโครงสร้างจะสร้างโค้ดจากแบบจำลองเชิงสถิต เช่น แผนภาพคลาส ในทางตรงกันข้าม โค้ดเป้าหมายที่ครอบคลุมพฤติกรรมของระบบสามารถถูกสร้างโดยการเทียบหรือแม็ปจากแผนภาพเชิงพฤติกรรมไปยังภาษาเชิงวัตถุ วิทยานิพนธ์ฉบับนี้ได้นำเสนอแนวทางหนึ่งสำหรับการสร้างโค้ดจาวาจากแผนภาพคลาสและแผนภาพลำดับของยูเอ็มแอล โดยใช้การสับเปลี่ยนเมทาเดตาเอกซ์เอ็มแอล หรือเอกซ์เอ็มไอ เป็นตัวแบบตรงกลางระหว่างกระบวนการดำเนินการแปลง ทั้งนี้ การสร้างโค้ดเชิงวัตถุแบบอัตโนมัติจากแผนภาพยูเอ็มแอลจะมีผลในการลดต้นทุน เพิ่มประสิทธิภาพการทำงาน และความถูกต้องของผลิตภัณฑ์
DOI: 10.14457/cu.the.2015.581
title: เว็บเซอร์วิสสำหรับการประเมินคุณภาพบริการของร้านค้าออนไลน์บนเฟซบุ๊กแฟนเพจในประเทศไทย

description: ปัจจุบัน เฟสบุ๊กถือเป็นเว็บไซต์เครือข่ายสังคมที่ได้รับความนิยมเป็นอย่างมาก การเปิดร้านค้าออนไลน์ผ่านทางเฟซบุ๊กเป็นที่นิยมมากในประเทศไทย มีร้านค้ามากมายที่ขายสินค้าผ่านทางเฟสบุ๊ก แฟนเพจ ซึ่งลูกค้าไม่สามารถทราบได้ว่าร้านค้าเหล่านั้นมีความน่าเชื่อถือมากน้อยเพียงใด งานวิจัยนี้จึงได้นำเสนอการพัฒนาเว็บเซอร์วิสสำหรับการประเมินคุณภาพในการให้บริการของร้านค้าออนไลน์ขนาดเล็กขนาดกลางบนเฟสบุ๊กแฟนเพจ ทั้งนี้ เฟสบุ๊กแฟนเพจในประเทศไทยที่มีจำนวนสมาชิกที่ถูกใจประมาณ 1.4 ล้านคนได้ถูกคัดเลือกเพื่อสาธิตวิธีการที่นำเสนอ โดยมิติคุณภาพและหัวข้อในการประเมินต่างๆ นำมาจากโมเดล SERVQUAL ผลลัพธ์ของการประเมินคือ ได้อันดับโดยรวม 5 ดาว พร้อมกับรายละเอียดการจัดอันดับของแต่ละหัวข้อ ซึ่งจะช่วยในการตัดสินใจของลูกค้าเมื่อทำการซื้อสินค้าออนไลน์ได้
DOI: 10.14457/cu.the.2015.582
title: การตรวจจับภาวะหัวใจห้องบนสั่นพริ้วด้วยไมโครคอนโทรลเลอร์โดยใช้ความแปรปรวนของอัตราการเต้นของหัวใจ

description: ภาวะหัวใจห้องบนสั่นพริ้ว เป็นภาวะที่มักพบในผู้สูงอายุ และต้องได้รับการรักษาและควบคุมอาการอย่างต่อเนื่อง เนื่องจากภาวะดังกล่าวนำไปสู่ความเสี่ยงต่อโรคอื่นๆที่ร้ายแรง วิทยานิพนธ์นี้ ได้นำเสนอการพัฒนาการตรวจจับภาวะหัวใจห้องบนสั่นพริ้วโดยใช้ความแปรปรวนของอัตราการเต้นหัวใจในเวลาจริง ระบบของการตรวจจับประกอบด้วย 3 ส่วน ได้แก่ วงจรวัดคลื่นไฟฟ้าหัวใจ ส่วนประมวลผลด้วยไมโครคอนโทรลเลอร์ และส่วนประมวลผลการตรวจจับภาวะหัวใจห้องบนสั่นพริ้ว โดยวงจรวัดคลื่นไฟฟ้าหัวใจจะรับสัญญาณคลื่นไฟฟ้าหัวใจและทำหน้าที่ปรับปรุงสัญญาณแบบแอนะล็อกให้เหมาะสม วงจรวัดคลื่นไฟฟ้าหัวใจมีอัตราการขยายรวมเท่ากับ 1000 เท่า มีแถบความถี่อยู่ในช่วง 0.05 ถึง 50 เฮิรตซ์ ในขั้นถัดมา คลื่นไฟฟ้าหัวใจจะถูกประมวลผลด้วยไมโครคอนโทรลเลอร์ โดยสัญญาณจะถูกแปลงจากแอนะล็อกเป็นดิจิทัลด้วยอัตราการสุ่มตัวอย่างเท่ากับ 200 เฮิรตซ์ ความละเอียดเท่ากับ 12 บิต ต่อมาสัญญาณจะถูกประมวลผลเพื่อตรวจจับตำแหน่ง QRS complex ในเวลาจริง ด้วยวิธีการนับจำนวนตำแหน่งที่มีแรงดันตัดผ่านตำแหน่งศูนย์ ขั้นตอนวิธีการสำหรับตรวจจับตำแหน่ง QRS complex ถูกนำไปทดสอบกับฐานข้อมูล MIT-BIH ชนิด Arrhythmia จำนวน 48 ชุดข้อมูล ผลการทดสอบแบบจำลองมีความไว เท่ากับ 99.24% และมี Positive Predictivity เท่ากับ 99.36% ผลการทดสอบในเวลาจริงมีความไว เท่ากับ 94.77% และ Positive Predictivity เท่ากับ 99.04% และถูกนำไปทดสอบกับคลื่นไฟฟ้าหัวใจที่มีสัญญาณรบกวนชนิดต่างๆจากเครื่องจำลองสัญญาณ หลังจากนั้น ข้อมูลตำแหน่ง QRS complex จะถูกส่งไปยังส่วนประมวลผลการตรวจจับภาวะหัวใจห้องบนสั่นพริ้วบนคอมพิวเตอร์ด้วยการวิเคราะห์ความแปรปรวนของอัตราการเต้นหัวใจ หากคลื่นไฟฟ้าหัวใจเกิดภาวะหัวใจห้องบนสั่นพริ้ว ระบบจะทำการตรวจจับและแสดงผลสถานะการตรวจจับภาวะหัวใจห้องบนสั่นพริ้วในเวลาจริง ขั้นตอนวิธีการสำหรับตรวจจับภาวะหัวใจห้องบนสั่นพริ้วที่พัฒนาขึ้น ถูกนำไปทดสอบกับฐานข้อมูล MIT-BIH ชนิด Atrial Fibrillation จำนวน 25 ชุดข้อมูล ผลการทดสอบแบบจำลองมีความไว เท่ากับ 90.64% และความจำเพาะเท่ากับ 91.45% การตรวจจับภาวะหัวใจห้องบนสั่นพริ้วด้วยไมโครคอนโทรลเลอร์ที่พัฒนาขึ้นนี้ เหมาะกับการประยุกต์ใช้งานที่ช่วยให้ผู้ป่วยสามารถตรวจสอบภาวะหัวใจห้องบนสั่นพริ้วนอกสถานพยาบาล
DOI: 10.14457/cu.the.2015.583
title: ปัจจัยที่ส่งผลให้ผู้ใช้รถยนต์เปลี่ยนมาใช้ระบบจอดแล้วจรอย่างต่อเนื่อง: กรณีศึกษาจุดจอดแล้วจรกรุงธนบุรี

description: การศึกษานี้มีวัตถุประสงค์เพื่อประเมินผลการจัดทำจุดจอดแล้วจรกรุงธนบุรีที่เป็นจุดจอดแล้วจรแห่งใหม่ พบว่า แนวโน้มของปริมาณผู้เข้าร่วมโครงการจุดจอดแล้วจรกรุงธนบุรีในแต่ละเดือนมีเพิ่มมากขึ้นอย่างต่อเนื่อง โดยผู้เข้าร่วมระบบจอดแล้วจรเป็นกลุ่มวัยเริ่มทำงานที่มีสถานที่ทำงานบริเวณสาทรและแนวเส้นทางรถไฟฟ้าบีทีเอสสายสุขุมวิท จุดเริ่มต้นการเดินทางกระจายตัวอยู่บริเวณฝั่งธนบุรีทางด้านทิศตะวันตกซึ่งสอดคล้องกับขอบเขตของพื้นที่ให้บริการของจุดจอดแล้วจรกรุงธนบุรีคือ 23 กิโลเมตร ที่ค่าเปอร์เซ็นต์ไทล์ที่ 85 โดยผู้ที่เปลี่ยนมาจากการใช้รถยนต์ส่วนบุคคลสามารถลดปริมาณการเดินทางโดยรถยนต์เฉลี่ยวันละ 7.4 กิโลเมตร และประหยัดเวลาในการเดินทางเฉลี่ย 7 นาที และผู้ที่เปลี่ยนมาจากระบบจอดแล้วจรแห่งอื่นสามารถลดปริมาณการเดินทางโดยรถยนต์ได้เฉลี่ยวันละ 9.7 กิโลเมตร และเวลาในการเดินทางลดลงเฉลี่ย 2 นาที ทั้งนี้ปริมาณการเดินทางโดยรถยนต์ของผู้เข้าร่วมโครงการจอดแล้วจรกรุงธนบุรีลดลงประมาณ 1,394 กิโลเมตรต่อวัน หรือประมาณ 508,810 กิโลเมตรต่อปี และจากการวิเคราะห์ปัจจัยที่ทีอิทธิพลต่อการตัดสินใจเข้าร่วมโครงการจุดจอดแล้วจรกรุงธนบุรีอย่างต่อเนื่องภายหลังการยกเลิกการให้สิ่งจูงใจโดยใช้การวิเคราะห์ความถดถอยโลจิสติก พบว่าปัจจัยที่มีอิทธิพลต่อการตัดสินใจเข้าร่วมโครงการอย่างต่อเนื่อง ได้แก่ เพศชาย ระดับรายได้ต่อเดือน การเปลี่ยนที่พักอาศัยหรือที่ทำงานภายใน 1 ปี ก่อนเข้าร่วมโครงการ การได้รับส่วนลดค่าจอดรถหรือไม่ต้องเสียค่าจอดรถใกล้ที่ทำงาน ความถี่ในการใช้บริการรถไฟฟ้า และสถานีปลายทางรถไฟฟ้าใต้ดิน
DOI: 10.14457/cu.the.2015.584
title: การปรับปรุงเครื่องป้อนลวดอัตโนมัติในกระบวนการเติมโลหะผสมบัดกรี

description: งานวิจัยนี้ศึกษาเกี่ยวกับกระบวนการเติมโลหะผสมบัดกรีในชิ้นงานที่นำมาประกอบใหม่ กระบวนการเติมโลหะผสมบัดกรีเป็นกระบวนการที่ทำให้เกิดดีบุกบนชิ้นงาน ซึ่งเป็นสาเหตุหลักประการหนึ่งของการที่มีปริมาณดีบุกเกินบนชุดหัวอ่านเขียน ของเสียที่เกิดจากการพบค่าปริมาณดีบุกบนชิ้นงานเกินมาตรฐานมีมากถึง 20% ซึ่งส่งผลให้เวลาและต้นทุนในการทำงานของกระบวนการทำความสะอาดชิ้นงานเพิ่มขึ้น จากการวิเคราะห์กระบวนการสาเหตุหลักในกระบวนการเติมโลหะผสมบัดกรีที่ทำให้ปริมาณค่าดีบุกบนชิ้นงานสูงขึ้น ได้แก่ 1) เครื่องป้อนลวดอัตโนมัติไม่สามารถผ่าลวดให้ได้ถึงจุดกึ่งกลางของน้ำยาประสาน 2) ขนาดและประเภทของหัวแร้งที่ทำหน้าที่ให้ความร้อนเพื่อเชื่อมลวดโลหะผสมบัดกรีไม่เหมาะสมกับขนาดของชิ้นงาน 3) ไม่มีวิธีการทำงานมาตรฐานในกระบวนการเติมโลหะผสมบัดกรีทำให้เกิดความผันแปรของผู้ปฎิบัติงาน งานวิจัยนี้ได้เสนอวิธีการในการปรับเครื่องป้อนลวดอัตโนมัติในกระบวนการเติมโลหะผสมบัดกรีให้สามารถผ่าได้ถึงกึ่งกลางของน้ำยาประสาน รวมถึงหาอุปกรณ์ที่เหมาะสมสำหรับชิ้นงานที่ต้องเติมโลหะผสมบัดกรี นอกจากนั้นแล้วยังพัฒนาวิธีการที่เป็นมาตรฐานในการเติมโลหะผสมบัดกรีสำหรับพนักงานเพื่อให้ง่ายต่อการควบคุมการทำงาน หลังจากการปรับปรุงทั้งเครื่องจักร และกระบวนการทำให้ ปริมาณค่าดีบุกลดลงถึง 41% และช่วยลดเวลาการทำความสะอาดในกระบวนการเติมโลหะผสมบัดกรีได้โดยเฉลี่ย 6.7 วินาทีต่อชิ้นงาน
DOI: 10.14457/cu.the.2015.585
title: การแก้ไขข้อผิดพลาดบนคิวอาร์โค้ดด้วยรหัสตรวจสอบสภาวะคู่หรือคี่ชนิดความหนาแน่นต่ำ

description: ในงานวิจัยนี้ รหัสการแก้ไขข้อผิดพลาดใน Quick Response (QR code) ได้ถูกนำมาศึกษาค้นคว้า รหัสการแก้ไขข้อผิดพลาด Reed Solomon (RS) เป็นรหัสการแก้ไขข้อผิดพลาด ที่ถูกใช้ใน QR code ในปัจจุบัน และยังเป็นรหัสที่ใช้หลากหลายในระบบการสื่อสารแล้วระบบการเก็บข้อมูลดิจิตอล แต่อย่างไรก็ตาม รหัสการแก้ไขข้อผิดพลาด RS มีความซับซ้อนในการเข้ารหัสและถอดรหัส ในงานวิจัยนี้นำเสนอ รหัสการแก้ไขข้อผิดพลาด Low Density Parity Check (LDPC) หรือ รหัสการแก้ไขข้อผิดพลาดสภาวะคู่หรือคี่ชนิดความหนาแน่นต่ำ เพื่อประยุกต์ใช้ใน QR code และเปรียบเทียบประสิทธิภาพในแง่ต่างๆ กับ รหัสการแก้ไขข้อผิดพลาด RS
DOI: 10.14457/cu.the.2015.586
title: การสร้างสนามแข่งที่สนุกและมีความยากต่าง ๆ ในเกมประเภทแข่งรถ

description: สนามแข่งรถเป็นปัจจัยที่สำคัญต่อความสนุกและความยากของเกมส์แข่งรถ สนามแข่งที่ไม่มีความสนุก จะทำให้ผู้เล่นรู้สึกเบื่อและเลิกเล่นเกมได้ นอกจากความสนุกแล้ว ความยากที่แตกต่างของสนามแข่งก็เป็นสิ่งสำคัญต่อการกำหนดชุดสนามแข่งในเกมส์ งานวิจัยนี้มีจุดประสงค์เพื่อนำเสนอวิธีการสร้างสนามแข่งให้มีความสนุกตามระดับความยากที่ต้องการ โดยหาความสัมพันธ์ของคุณสมบัติต่าง ๆ ของสนามแข่งกับความสนุกและความยากของสนามแข่งสำหรับผู้เล่นที่มีทักษะและผู้เล่นที่ไม่มีทักษะ ด้วยการหาสมการถดถอยเชิงเส้น จากนั้นนำสมการถดถอยเชิงเส้นทั้งของความยากและความสนุกไปเป็นฟังก์ชันวัตถุประสงค์สร้างสนามแข่งรถที่ทำให้ผู้เล่นเกิดความสนุกในระดับความยากที่กำหนดด้วยขั้นตอนวิธีเชิงพันธุกรรม ผลการทดลองพบว่า ค่าความยากและความสนุกจากสมการมีค่าสอดคล้องกับค่าที่ได้จากผู้เล่นส่วนใหญ่ ในส่วนการวิวัฒนาการสนามแข่งให้ค่อนข้างง่ายสำหรับผู้เล่นทั้งสองทักษะนั้นไม่สามารถวิวัฒนาการให้เข้าใกล้ค่าความยากที่ต้องการได้ การวิวัฒนาการสนามแข่งให้ค่อนข้างยากสำหรับผู้เล่นที่มีทักษะนั้นไม่สามารถสรุปได้ว่าสนามแข่งตามความยากที่ต้องการมีความสนุกขึ้นจากประชากรรุ่นแรก ส่วนการวิวัฒนาการสนามแข่งให้ค่อนข้างยากสำหรับผู้เล่นที่ไม่มีทักษะนั้น ไม่สามารถสรุปได้ว่าสนามแข่งที่มีความยากที่ต้องการนั้นมีความสนุกเพิ่มขึ้นจากประชากรรุ่นแรก แต่พบว่า มีสนามแข่งที่มีค่าความยากต่างออกไปบ้างแต่มีความสนุกเพิ่มขึ้น ซึ่งหากค่าความยากไม่ต่างกับที่ผู้ใช้งานต้องการมาก ก็สามารถใช้งานสนามแข่งดังกล่าวได้ ดังนั้นวิธีการที่นำเสนอในงานวิทยานิพนธ์นี้ จึงสามารถนำไปใช้ในการสร้างสนามแข่งที่มีความยากสูงสำหรับผู้เล่นที่ไม่มีทักษะได้
DOI: 10.14457/cu.the.2015.587
title: การศึกษาพฤติกรรมของที่รองรับแบบอีลาสโตเมอริคที่มีเดือย

description: งานวิจัยนี้ได้ทำการศึกษาพฤติกรรมของแผ่นยางที่รองรับสะพานและเหล็กเดือยรับแรงเฉือนที่ใช้กับสะพาน โดยแผ่นยางมีขนาดด้านกว้างและยาวเท่ากับ 300x400 มิลลิเมตร โดยแผ่นยางที่นำมาทดสอบมีความหนาแตกต่างกันตั้งแต่ 40 มิลลิเมตร, 60 มิลลิเมตร และ 80 มิลลิเมตร รวมถึงได้ทำการทดสอบเหล็กเดือยรับแรงเฉือนด้วย โดยชิ้นส่วนทดสอบทั้งหมดได้นำมาทดสอบรับแรงกระทำแบบวัฏจักรด้วยเครื่องให้แรงไฮดรอลิกแบบความคุมการเคลื่อนตัว ซึ่งในการทดสอบแผ่นยางได้มีการเปลี่ยนแปลงระยะการเคลื่อนตัวและความถี่ จากผลทดสอบพบว่าสติฟเนสประสิทธิผลของแผ่นยางลดลงเมื่อระยะการเคลื่อนตัวเพิ่มขึ้น การสลายพลังงานลดลงเมื่อความเร็วเพิ่มขึ้น และที่สำคัญพบว่ามีการเลื่อนไถลเกิดขึ้นระหว่างแผ่นยางและผิวคอนกรีต สำหรับผลทดสอบการให้แรงแบบวัฏจักรกับเหล็กเดือยรับแรงเฉือนนั้น ได้นำมาเปรียบเทียบกับผลการวิเคราะห์ด้วยโปรแกรม OpenSees โดยใช้แบบจำลองไฟเบอร์ พบว่ามีความคลาดเคลื่อนระหว่างผลทั้งสอง ซึ่งความคลาดเคลื่อนที่เกิดขึ้นนี้เป็นผลมาจากความคลาดเคลื่อนของความยาวประสิทธิผลของเหล็กเดือยรับแรงเฉือนที่ใช้ในการวิเคราะห์ ซึ่งในการทดสอบเมื่อชิ้นตัวอย่างทดสอบเกิดการคราก จะทำให้เกิดการครากเข้าไปในจุดยึดของเหล็กเดือย ส่งผลให้ความยาวประสิทธิผลมีค่ามากขึ้น และเมื่อปรับแก้ความยาวประสิทธิผลของเหล็กเดือยในโปรแกรมวิเคราะห์แล้วพบว่าผลการวิเคราะห์มีค่าใกล้เคียงกับผลการทดสอบมากยิ่งขึ้น
DOI: 10.14457/cu.the.2015.588
title: การพัฒนาระบบต้นแบบเพื่อควบคุมการใช้พลังงานสำหรับระบบจัดการพลังงานในโรงงาน

description: ในปัจจุบันภาคอุตสาหกรรมมีการขยายตัวมากขึ้นทำให้มีการใช้พลังงานเพิ่มขึ้นอย่างต่อเนื่องจึงเป็นเรื่องที่สำคัญ และมีความจำเป็นอย่างยิ่งที่จะต้องมีแนวทางที่ให้ภาคอุตสาหกรรมมีการควบคุมการใช้พลังงานอย่างประหยัด และมีประสิทธิภาพ แนวทางหนึ่งที่จะช่วยลดปัญหาดังกล่าวข้างต้นคือการจัดการพลังงานในโรงงานดังนั้นวิทยานิพนธ์นี้จึงได้นำความรู้เรื่องระบบจัดการพลังงานไฟฟ้า ( Energy Management System , EMS ) และการควบคุมค่าความต้องการพลังงานสูงสุดโดยนำทฤษฎีทั้งสองมาประยุกต์พัฒนาระบบต้นแบบเพื่อควบคุมการใช้พลังงานไฟฟ้า โดยจะใช้ข้อมูลค่าพลังงานจากบริษัทไทยโซล่าร์ เอ็นเนอร์ยี่ จำกัด (มหาชน) โดยใช้ค่าพลังงานจากอุปกรณ์ไฟฟ้าจริงในแต่ละช่วงเวลาเพื่อใช้ทดสอบกับระบบต้นแบบที่คิดขึ้นมาผลที่ได้รับจากการควบคุมด้วยระบบต้นแบบคือการควบคุมการใช้ไฟฟ้าในช่วงพีคได้รวมถึงการใช้พลังงานที่น้อยลง และมีประสิทธิภาพเพิ่มมากขึ้น ประโยชน์ที่ได้รับจากงานวิจัยนี้คือการพัฒนาระบบต้นแบบเพื่อใช้ในการประหยัดพลังงานในโรงงานอุตสาหกรรมรวมถึงได้เสนอแนวทางในการแก้ไขด้วยวิธีนี้ให้แก่บุคคลทั่วไปได้รับรู้ และสร้างความเข้าใจถึงขั้นตอนการทำงานของระบบต้นแบบเพื่อเป็นแนวทางสำหรับนำไปพัฒนาต่อยอดสู่ระบบจัดการพลังงานภายในโรงงานอุตสาหกรรมอย่างเต็มรูปแบบในอนาคต
DOI: 10.14457/cu.the.2015.589
title: การพัฒนาระบบประเมินระดับกระบวนการทำงานของบริษัทรับเหมาสร้างบ้าน

description: ปัจจุบันบริษัทรับสร้างบ้านมีความจำเป็นต้องพัฒนาสมรรถนะการทำงานเพื่อการอยู่รอดในสภาวะตลาดที่แข่งขันและบรรลุผลสำเร็จในการดำเนินธุรกิจ งานวิจัยที่ผ่านมาเน้นพัฒนาสมรรถนะการทำงานของบริษัทโดยประเมินจากผลลัพธ์ แต่การประเมินผลลัพธ์มีข้อจำกัดที่สำคัญ คือ บริษัทไม่สามารถทราบถึงระดับปฏิบัติงานของตนเอง เนื่องจากการประเมินผลลัพธ์สามารถบอกได้เพียงว่าบริษัทมีสมรรถนะดีหรือไม่เทียบกับเป้าหมายที่กำหนด ในขณะที่การประเมินรูปแบบการปฏิบัติงานมุ่งเน้นการพัฒนารูปแบบการทำงานอย่างเป็นลำดับขั้น เพื่อให้บริษัททราบถึงระดับการปฏิบัติงานเมื่อเทียบกับเกณฑ์มาตรฐานของกลุ่มธุรกิจ งานวิจัยนี้มีวัตถุประสงค์เพื่อพัฒนาเครื่องมือสำหรับประเมินระดับการปฏิบัติงานของบริษัทรับสร้างบ้าน โดยพัฒนาแบบประเมินระดับปฏิบัติงานกระบวนการทำงานที่สำคัญของบริษัทรับสร้างบ้าน งานวิจัยเริ่มต้นด้วยการศึกษาเอกสารงานวิจัยที่ผ่านมาและสอบถามความเห็นจากผู้เชี่ยวชาญเพื่อระบุกระบวนการทำงานที่สำคัญของบริษัทรับสร้างบ้าน ต่อมาผู้วิจัยเก็บข้อมูลระดับความสำคัญของกระบวนการทำงานโดยใช้แบบสอบถามที่มีมาตรวัดความสำคัญ 5 ระดับ และใช้การวิเคราะห์ One sample t-test สำหรับคำนวณหากระบวนการทำงานที่มีระดับความสำคัญมากต่อสมรรถนะการทำงานของบริษัทรับสร้างบ้าน งานวิจัยในส่วนที่สองเป็นการพัฒนาเกณฑ์เพื่อประเมินระดับปฏิบัติงานกระบวนการทำงานที่สำคัญ โดยเก็บข้อมูลจากการสัมภาษณ์เชิงลึกและหาฉันทามติจากความเห็นของผู้เชี่ยวชาญด้วยเทคนิคเดลฟาย ผลการศึกษาพบว่าแบบประเมินที่พัฒนาขึ้นประกอบด้วย 6 ขั้นตอนการทำงาน 22 กระบวนการทำงานที่มีเกณฑ์ประเมินระดับปฏิบัติงาน 5 ระดับ นอกจากนี้งานวิจัยตรวจสอบความถูกต้องของแบบประเมินที่พัฒนาขึ้นจากความเห็นของผู้เชี่ยวชาญอีกครั้งและทดลองใช้แบบประเมินที่พัฒนากับกลุ่มกรณีศึกษาเพื่อวิเคราะห์ค่าเฉลี่ยของระดับปฏิบัติงานจากกลุ่มตัวอย่างบริษัทรับสร้างบ้านในปัจจุบัน ผลการทดสอบพบว่ากลุ่มตัวอย่างกรณีศึกษาให้ความเห็นว่าเกณฑ์ดังกล่าวสะท้อนระดับปฏิบัติงานของบริษัท ซึ่งผลลัพธ์ที่ได้ช่วยให้บริษัททราบถึงแนวทางในการพัฒนาสมรรถนะการทำงาน
DOI: 10.14457/cu.the.2015.590
title: ความสามารถในการเสียรูปในระนาบของผนังกระจกเปลือกนอกอาคารภายใต้การเคลื่อนที่สัมพัทธ์ระหว่างชั้น

description: ผนังกระจกเปลือกนอกอาคารเป็นระบบที่กำลังได้รับความนิยมสำหรับอาคารสมัยใหม่ โดยการออกแบบโครงสร้างของผนังกระจกเปลือกนอกของอาคารจำเป็นต้องพิจารณาผลจากแรงกระทำต่างๆ เช่นแรงลม การขยายตัวเนื่องจากการเปลี่ยนแปลงของอุณหภูมิ แรงโน้มถ่วง รวมไปถึงแรงจากแผ่นดินไหว ซึ่งเป็นสาเหตุสำคัญให้เกิดการเสียรูปในระนาบของระบบผนังกระจกเปลือกนอกอาคาร ทำให้เกิดความเสียหายและเกิดอันตรายจากวัตถุที่ร่วงหล่นหากไม่ได้รับการคำนึงถึงในการออกแบบอย่างเหมาะสม การวิจัยได้ศึกษาความสามารถในการเสียรูปในระนาบของผนังกระจกเปลือกนอกอาคารภายใต้การเคลื่อนที่สัมพัทธ์ระหว่างชั้น ที่ก่อสร้างในประเทศไทย จากการทดสอบการเคลื่อนที่ในระนาบแบบคงที่ของตัวอย่างขนาดจริง ซึ่งตัวอย่างทดสอบขนาดจริงถูกประกอบขึ้นและติดตั้งโดยบริษัทในประเทศ ใช้วัสดุและส่วนประกอบต่างๆ ประเภทของกระจก รายละเอียด วิธีการติดตั้ง และการยึดเป็นแบบเดียวกับใช้จริงในการก่อสร้างอาคาร ตัวอย่างทดสอบถูกทำให้เสียรูปโดยอ้างอิงวิธีการทดสอบตามมาตรฐาน AAMA 501.4 (2000) โดยทำการศึกษาพฤติกรรมจากการเพิ่มระยะการเคลื่อนที่สัมพัทธ์ระหว่างชั้นที่เพิ่มขึ้นจากครั้งละ 0.25%ไปจนถึง 3% ของความสูงระหว่างชั้น โดยในแต่ละระดับการเคลื่อนที่สัมพัทธ์ระหว่างชั้นกำหนดการเคลื่อนที่จำนวน 3 รอบ ประสิทธิภาพของตัวอย่างผนังกระจกเปลือกนอกอาคารที่ทำการทดสอบภายใต้การเคลื่อนที่สัมพัทธ์ระหว่างชั้น มีความสามารถอยู่ในระดับปลอดภัยต่อชีวิตที่ 2% ซึ่งอยู่ภายใต้ข้อกำหนดของมาตรฐาน มยผ.1302 (2552) การทดสอบสังเกตุเห็นรอยแยกระหว่างชิ้นส่วนแนวตั้ง (mullion) และชิ้นส่วนแนวนอน (transom) แต่ไม่พบการแตกของแผ่นกระจกและการหลุดร่วงของชิ้นส่วนเมื่อทดสอบการเคลื่อนที่สัมพัทธ์ระหว่างชั้นจนถึง 3% เนื่องจากการเสียรูปโดยส่วนใหญ่ถูกลดทอนโดยการเลื่อนของแผงด้านบนและแผงด้านล่างตรงตำแหน่งรอยต่อแนวนอนของแผง (head-sill transom, stack joint)
DOI: 10.14457/cu.the.2015.591
title: ความสัมพันธ์ระหว่างระดับน้ำใต้ดินกับน้ำฝน น้ำท่าและการใช้น้ำในพื้นที่ลุ่มน้ำยมและน่านตอนล่าง

description: การศึกษานี้เป็นการศึกษาสภาพของระดับน้ำใต้ดินในพื้นที่จังหวัดสุโขทัย พิษณุโลก และพิจิตร ที่อยู่ในพื้นที่ลุ่มน้ำยมและลุ่มน้ำน่านตอนล่างในพื้นที่ภาคเหนือของประเทศไทย โดยใช้วิธีทางสถิติวิเคราะห์ข้อมูลระดับน้ำใต้ดิน วิธีกราฟวิเคราะห์ความสัมพันธ์ระหว่างระดับน้ำใต้ดินกับ น้ำฝน ระดับน้ำแม่น้ำยมและน่าน และอัตราการใช้น้ำใต้ดิน ทดสอบภาคสนามและวิเคราะห์อัตราการซึมน้ำและคุณสมบัติของดินในพื้นที่ศึกษา จัดสร้างและประยุกต์ใช้แบบจำลองน้ำใต้ดิน MODFLOW GMS ประเมินการเปลี่ยนแปลงระดับน้ำใต้ดิน และหามาตรการบรรเทาการลดลงของระดับน้ำใต้ดิน จากผลการศึกษาพบว่าระดับน้ำใต้ดินในพื้นที่จังหวัดสุโขทัย พิษณุโลก และพิจิตร มีแนวโน้มลดลงเฉลี่ย 0.69 เมตรต่อปี , 0.37 เมตรต่อปี และ 0.46 เมตรต่อปี ตามลำดับ พบว่าระดับน้ำใต้ดินมีความสัมพันธ์สอดคล้องกับปริมาณน้ำฝน ระดับน้ำแม่น้ำยมและแม่น้ำน่าน กับอัตราการใช้น้ำใต้ดินในพื้นที่ อัตราการใช้น้ำใต้ดินในพื้นที่จังหวัดสุโขทัย พิษณุโลก และพิจิตร มีค่าประมาณ 174 ล้าน ลบม.ต่อปี , 203 ล้าน ลบม.ต่อปี และ138 ล้าน ลบม.ต่อปี ตามลำดับ จากผลการทดสอบอัตราการซึมน้ำในพื้นที่ 7 แห่ง พบว่าค่าอัตราการซึมน้ำ มีค่าเฉลี่ย 25 มิลลิเมตรต่อชั่วโมง และอยู่ในช่วงพิสัย 20 – 30 มิลลิเมตรต่อชั่วโมง จากผลการทดสอบคุณสมบัติของดินในพื้นที่ 7 แห่ง พบว่าโดยเฉลี่ยมีทราย (sand) 80 % ทรายแป้ง (silt) 17 % และดินเหนียว (clay) 3 % และดินอยู่ในประเภทดินร่วนทราย (sandy loam) จากผลการศึกษาโดยใช้แบบจำลองน้ำใต้ดิน เพื่อหามาตรการบรรเทาปัญหาการลดลงของระดับน้ำใต้ดิน พบว่าในกรณีมีการลดอัตราการสูบน้ำใต้ดินในฤดูแล้ง 50% จะช่วยลดการลดลงของระดับน้ำใต้ดินประมาณ 2.0 – 2.8 เมตร ในกรณีมีการเพิ่มปริมาณน้ำท่าในแม่น้ำยมและน่านในฤดูแล้ง 50 % จะช่วยลดการลดลงของระดับน้ำใต้ดินประมาณ 3.0 – 6.0 เมตร ในกรณีเพิ่มปริมาณน้ำฝนในฤดูแล้ง 50% ช่วยลดการลดลงของระดับน้ำใต้ดินประมาณ 4.0 – 4.6 เมตร
DOI: 10.14457/cu.the.2015.592
title: สถาปัตยกรรมแบบผสมสำหรับการประมวลผลบันทึกของระบบงานขนาดใหญ่

description: การประมวลผลบันทึกของระบบงานขนาดใหญ่ที่มาจากหลายๆ เครื่องแม่ข่ายจะพบว่า บันทึกของระบบงานของแต่ละเครื่องแม่ข่ายนั้นมีขนาดใหญ่ ถูกส่งมาตลอดเวลา และมีรูปแบบที่แตกต่างกัน ซึ่งทำให้การประมวลผลข้อมูลของบันทึกของระบบงานเหล่านี้ทำได้ยากยิ่ง ตัวอย่างเช่น การตรวจจับความผิดปรกติของระบบเป็นระบบที่จะต้องวิเคราะห์ข้อมูลล่าสุดร่วมกับข้อมูลในอดีต ถ้าหากเราต้องการความแม่นยำในการตรวจจับความผิดปรกติอย่างทันท่วงที เราจะต้องประมวลผลข้อมูลเหล่านี้ให้ได้ภายในระยะเวลาที่จำกัด เพื่อแก้ปัญหาเหล่านี้ งานวิจัยนี้นำเสนอ สถาปัตยกรรมแบบผสมสาหรับการประมวลผลบันทึกของระบบงานขนาดใหญ่โดยใช้ Apache Spark สำหรับทำการประมวลผลข้อมูล และ Apache Flume สำหรับการจัดการกับข้อมูล โดยใช้การตรวจจับความผิดปรกติโดยใช้แบบจำลองเวลาซาริมา มาทดสอบและประเมินระบบ ซึ่งสถาปัตยกรรมที่นำเสนอจะประมวลผลทั้งในรูปแบบ Batch และ Real-Time จากผลการทดสอบพบว่า การใช้สถาปัตยกรรมแบบผสมสำหรับการประมวลผลบันทึกของระบบงานขนาดใหญ่นั้น สามารถช่วยเพิ่มประสิทธิภาพในการทำงานกับบันทึกของระบบงานขนาดใหญ่ได้ดียิ่งขึ้น โดยสามารถประมวลผลข้อมูลที่มีขนาดใหญ่แล้วนำมาสร้างแบบจำลองที่มีความซับซ้อน เพื่อใช้ทำการตรวจจับความผิดปรกติอย่างมีประสิทธิภาพ ภายในระยะเวลาที่จำกัด